Covid-19-statistieke: Net 146 nuwe gevalle(Argieffoto: Unsplash) Net 146 nuwe gevalle van Covid-19 is sedert die Nasionale Instituut vir Oordraagbare Siektes (Nios) se vorige daaglikse verslag daaroor aangemeld. Dit bring die algehele getal positiewe gevalle sedert die uitbreking op 2 919 778 te staan. Altesame 2 811 928 mense het reeds van die virus herstel. Die gemiddelde getal gevalle vir Maandag (146) is laer as ŉ dag tevore (300) en ook laer as die gemiddelde getal nuwe gevalle oor die vorige sewe dae (425). Daar is tans 18 916 aktiewe gevalle landwyd en die sterftesyfer staan op 88 934 nadat nog nege sterftes bevestig is. Net 14 477 toetse vir Covid-19 is sedert die vorige verslag gedoen. Die positiwiteitskoers staan in hierdie stadium op 1%. Nog 24 mense is in hospitale opgeneem en 4 194 mense word tans landwyd in private en staatshospitale vir Covid-19 behandel. Die meeste nuwe gevalle is in Gauteng (30%), gevolg deur KwaZulu-Natal (26%), die Wes-Kaap (16%), die Noord-Kaap (8%), die Oos-Kaap en Noordwes (5% elk), Mpumalanga (4%), die Vrystaat (3%) en Limpopo (2%). Volgens die departement van gesondheid is 180 166 dosisse entstof Maandag toegedien en meer as 21,5 miljoen dosisse is al in die geheel toegedien. Nog 141 552 mense is nou ten volle ingeënt. Altesame 11 721 kinders tussen 12 en 17 jaar oud is ook reeds teen Covid-19 ingeënt. Kinders in hierdie ouderdomsgroep kon van Woensdag ingeënt word.